У большасці іншых матэрялаў на тэмы ўнутранай і міжнароднай палітыкі Беларусі ўсе сінхроны давалі прадстаўнікі дзяржапарату, матэрылы змяшчалі пазітыўную ацэнку дзейнасці дзяржслужбаў. Напрыклад, у тэмах, звязаных з выбарамі, выказваліся толькі прадстаўнікі ЦВК, ніводнага разу ні на адным з дзяржканалаў не далі слова прэтэдэнту ў кандыдаты (нават праўладнаму), выбарчаму эксперту, простаму выбарцу. Больш таго, палітычная замоўленасць прасочваецца і ў, на першы погляд, ніяк не звязаных з дзяржустановамі матэрыялах абодвух дзяржканалаў. Перакос балансу адбываецца з-за таго што аўтары дазваляюць сабе ўласныя каментары і даюць слова толькі прадстаўнікам дзяржустановаў. Напрыклад, ОНТ падала ў сюжэце пра візіт у Беларусь турыстаў з Ісландыі такі каментар журналіста: “В Беларусь исландцы ехали с опаской. Знали о стране лишь то, что написано в европейских газетах. В итоге оказалось – в статьях не всегда правда.” Таксама дзяржканалы пазбягаюць негатыўных ацэнак у бок дзяржслужбаў у сваіх матэрыялах. Напрыклад, у матэрыяле ОНТ пра аварыю на МКАДзе, якая адбылася з-за яміны ў асфальце, і пра тое што аўтамабіль у адным з двароў праваліўся пад асфальт, прычыны пададзеныя так: “дорожники винят сильный дождь”, “такой массовой аварии не случилось бы, если бы те, кто ехал сзади, соблюдали дистанцию и были внимательнее.”